Diari Oficial de la Generalitat Valenciana


Sumari del DOGV 8612, del 13-08-2019 (2019/8092)

ORDRE 5/2019, de 6 d'agost de 2019, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores per a la creació dels premis a tesis doctorals i treballs finals de màster sobre serveis socials María Asunción Martínez Román.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2019/08/06/5/dof/vci/html**

### Dades del document

Número de DOGV
:   8612

Data del DOGV
:   13-08-2019

Secció del DOGV
:   I. DISPOSICIONS GENERALS

Número del document
:   2019/8092


Data del document
:   06-08-2019

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació

ORDRE 5/2019, de 6 d'agost de 2019, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores per a la creació dels premis a tesis doctorals i treballs finals de màster sobre serveis socials María Asunción Martínez Román. [2019/8092]  
Índex  
Preàmbul  
Article 1. Objecte.  
Article 2. Dotació econòmica  
Article 3. Requisits de les persones participants  
Article 4. Objecte dels premis  
Article 5. Modalitats  
Article 6. Criteris d'admissió dels treballs  
Article 7. Criteris de valoració  
Article 8. Formalització de les sol·licituds, termini de presentació i acreditació dels requisits.  
Article 9. Comissió tècnica de valoració  
Article 10. Ordenació i instrucció  
Article 11. Procediment de concessió i resolució  
Article 12. Publicitat dels premis  
Article 13. Retirada dels treballs  
Article 14. Obligacions de les persones premiades  
Article 15. Pagament i justificació  
Article 16. Lliurament dels premis  
Article 17. Incompatibilitat  
Article 18. Protecció de dades  
Article 19. Obligacions de transparència  
Article 20. Modificació de la subvenció i reintegrament de les ajudes concedides  
Disposicions finals  
Primera. Normativa d'aplicació  
Segona. Habilitació  
Tercera. Entrada en vigor  
  
PREÀMBUL  
  
El Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, assigna en l'article 3 a la Vicepresidència i Conselleria d'Igualtat i Polítiques Inclusives, les competències en matèria de polítiques de prestació social, serveis socials, dependència, persones amb diversitat funcional, famílies, infància i adolescència, adopcions, joventut, dona, persones migrants i voluntariat social. D'altra banda, l'article 24 del Decret 105/2019, de 5 de juliol, del Consell, pel qual s'estableix l'estructura bàsica de la Presidència i de les conselleries de la Generalitat, estableix que la Vicepresidència i Conselleria d'Igualtat i Polítiques Inclusives exerceix les competències recollides en l'article 3 del Decret 5/2019, de 16 de juny, abans mencionat.  
En el marc d'aquestes competències, es preveu la creació dels premis a les tesis doctorals i treballs finals de màster sobre serveis socials María Asunción Martínez Román, amb els quals es pretén premiar treballs de recerca llegits o defensats en universitats públiques Valencianes amb l'objectiu de fomentar la investigació i la transferència i difusió del coneixement en matèria de serveis socials en els àmbits de la promoció de la inclusió social, l'autonomia personal, així com la protecció a les persones i les seues famílies.   
Referent a això, convé assenyalar que els premis porten el nom de la professora María Asunción Martínez Román, del Departament de Treball Social i Serveis Socials de la Universitat d'Alacant, que, entre altres mèrits, ha sigut la primera dona treballadora social de la Comunitat Valenciana a defensar una tesi doctoral relacionada amb els serveis socials, l'any 1996, i comptar amb una àmplia experiència investigadora, d'organització i gestió d'I+D i difusió de resultats nacional i internacional, en l'àmbit dels serveis socials.  
Els premis a concedir en la corresponent convocatòria no estan subjectes a la política de la competència de la Unió Europea en matèria d'ajudes públiques i, per tant, no requereixen notificació a la Comissió Europea, per no reunir els requisits de l'article 107.1 del Tractat de funcionament de la Unió Europea, ja que per raó de la qualitat de les persones beneficiàries, graduades o llicenciades universitàries i de l'objecte dels premis, aquestes accions subvencionables no afecten la competència, ni els intercanvis comercials entre els estats membres, i tampoc afavoreixen determinades empreses o produccions.  
En conseqüència, amb la percepció dels premis esmentats no hi ha cap avantatge econòmic, ni desenvolupament d'activitat econòmica en el mercat relacionada amb l'oferta de béns i serveis, que permeten la possibilitat de falsejament de la competència que afecte els intercanvis comercials entre estats membres, als efectes assenyalats en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
Finalment, ha d'assenyalar-se que la present norma és conforme amb els principis de bona regulació referits en l'article 129 de la Llei 39/2015, d'1 d'octubre, del procediment administratiu comú de les administracions públiques, ja que d'acord amb el principi de proporcionalitat, es configura com la via necessària i adequada per a fomentar la investigació i la transferència i difusió del coneixement en les matèries d'igualtat i serveis socials d'acord amb les competències assignades a aquesta conselleria, garantint així els principis de necessitat i eficàcia, i constitueix al mateix temps el marc jurídic amb vocació de permanència necessari per a garantir la seguretat jurídica de les posteriors convocatòries que sobre aquest tema s'efectuen. Al costat d'això, s'han observat en la seua tramitació els requisits de transparència i participació exigits per la normativa bàsica estatal i autonòmica en aquesta matèria. A més, el procediment administratiu regulat compleix amb el principi d'eficiència, perquè evita càrregues administratives innecessàries i racionalitza en la seua aplicació la gestió dels recursos públics, servint-se per a això dels avantatges de l'administració electrònica.  
Per tot això, d'acord amb el que disposa la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el reglament d'aquesta llei i de conformitat amb la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en virtut de les facultats conferides per l'article 160.2.b) de l'esmentada Llei 1/2015, de 6 de febrer, així com per la Llei 5/1983, de 30 de desembre, del Consell, havent-se demanat i emés els informes preceptius exigits per la normativa aplicable, i conforme amb el Consell Jurídic Consultiu de la Comunitat Valenciana,  
  
ORDENE  
  
Article 1. Objecte  
La present ordre té per objecte la creació dels premis a tesis doctorals i treballs finals de màster sobre serveis socials María Asunción Martínez Román, llegits o defensats en universitats públiques de la Comunitat Valenciana i establir les bases reguladores per a la seua concessió.  
  
Article 2. Dotació econòmica  
1. Ateses les diferents modalitats a què es refereix l'article 5 de la present ordre, la dotació econòmica de cada premi serà l'establida a continuació:  
1. Modalitat A: tesis doctorals  
a) Primer premi: 5.000 euros  
b) Segon premi: 3.500 euros  
c) Tercer premi. 2.500 euros  
2. Modalitat B: treballs finals de màster  
a) Primer premi: 2.000 euros  
b) Segon premi: 1.500 euros  
c) Tercer premi: 1.000 euros  
2. Els premis podran declarar-se deserts en cada modalitat, mitjançant acord motivat de la comissió tècnica de valoració, sense que això implique un augment en la quantia dels altres.  
Article 3. Requisits de les persones participants  
1. Podran participar en les corresponents convocatòries, conformement al que en aquestes es determine i d'acord amb els requisits establits en la present ordre, les persones físiques autores de les tesis doctorals o treballs finals de màster, llegits o defensats en universitats públiques de la Comunitat Valenciana, i qualificats d'excel·lents en el període que s'establisca en la convocatòria.  
2. Sense perjudici del que s'estableix en l'apartat anterior, les persones sol·licitants no han de trobar-se en cap dels supòsits de prohibició per a obtindre la condició de persona beneficiària establits en l'article 13 de la Llei 38/2003, de 17 de novembre, general de subvencions.  
  
3. Les persones sol·licitants no podran estar incurses en cap de les causes d'incompatibilitat previstes en l'article 17 de la present ordre.  
  
  
Article 4. Objecte dels premis  
Seran susceptibles de ser premiades les tesis doctorals o els treballs finals de màster, qualificats d??excel·lent- i llegits o defensats en alguna de les universitats públiques de la Comunitat Valenciana, que versen sobre els serveis socials en el marc de la promoció de la inclusió social, l'autonomia personal, així com la protecció a les persones i les seues famílies.  
  
Article 5. Modalitats  
1. Els premis s'adjudicaran en dues modalitats:  
A) Tesis doctorals sobre serveis socials, amb qualificació mínima d??excel·lent?, llegides en universitats públiques de la Comunitat Valenciana.  
B) Treballs finals de màster qualificats d??excel·lent?, defensats en universitats públiques de la Comunitat Valenciana.  
2. Cada modalitat estarà integrada per quatre premis; el primer premi, segon i tercer premi consistiran en la percepció de la dotació econòmica que estableix l'article 2 de la present ordre, i el quart premi consistirà en un esment especial, sense dotació econòmica.  
  
  
Article 6. Criteris d'admissió dels treballs  
Se seleccionaran els treballs realitzats per persones físiques de les universitats públiques valencianes el contingut de les quals complisca els criteris següents:  
a) Tesi doctoral o treball final de màster amb qualificació mínima d?»excel·lent».  
b) Tesi doctoral llegida o treball final de màster defensat en alguna universitat pública de la Comunitat Valenciana.  
c) Tesi doctoral o treball final de màster que verse sobre serveis socials, en el marc de la promoció de la inclusió social, l'autonomia personal, així com la protecció a les persones i les seues famílies.  
  
Article 7. Criteris de valoració  
Els criteris de valoració que es tindran en compte per a l'atorgament dels diferents premis seran, amb caràcter general, els següents:  
  
A.1) Lògica del tema: justificació i coherència (Fins a 10 punts).  
- Novetat del tema d'investigació: investigacions sobre problemàtiques rellevants emergents i amb escàs bagatge investigador en l'àmbit dels serveis socials (fins a 5 punts).  
- Interés, coherència i adequació de l'objecte: grau de vinculació del treball amb les prioritats de coneixement i millora en l'àmbit del Sistema Públic Valencià de Serveis Socials, així com la seua adequació a fi de la convocatòria (fins a 3 punts).   
- Complexitat de l'objecte (fins a 2 punts).  
A.2) Metodologia, recollida i anàlisi de la informació (Fins a 5 punts).  
- Ocupació adequada de les tècniques d'investigació i d'indicadors (fins a 2 punts).   
- Innovació investigadora: metodologies, tècniques o instruments d'investigació innovadors en l'àmbit dels serveis socials (fins a 3 punts).   
  
A.3) Argumentació i posició crítica al llarg del treball (Fins a 10 punts).  
- Qualitat del treball: rigor i caràcter cientificotècnic en el disseny de la investigació (fins a 5 punts).   
- Justificació, claredat expositiva i coherència argumental, presentació, estructura i brevetat (fins a 5 punts).   
A.4) Ús de perspectives socials (Fins a 5 punts).  
- Ús de perspectives socials: perspectiva de gènere i d'infància, accessibilitat universal, igualtat, inclusió social, prevenció i autonomia personal (fins a 5 punts).  
A.5) Novetat i rellevància de les aportacions realitzades (Fins a 20 punts).  
- Orientacions per al disseny de polítiques públiques per a l'àmbit de la Comunitat Valenciana (fins a 10 punts).   
- Viabilitat i potencial d'aplicació: aplicabilitat, facilitat de translació i implementació de la metodologia i resultats del treball en la pràctica de la intervenció, formació, organització o gestió dels serveis socials (fins a 10 punts).  
  
Article 8. Formalització de les sol·licituds, termini de presentació i acreditació dels requisits  
1. Cada persona física podrà presentar, com a màxim, una única sol·licitud de participació en la respectiva modalitat. En cap cas es podrà presentar un treball ja presentat en convocatòries anteriors.  
2. Les sol·licituds per a participar-hi es presentaran per via telemàtica, utilitzant el formulari normalitzat que cada convocatòria establisca. Per a poder realitzar la presentació telemàtica, caldrà disposar de signatura electrònica, mitjançant el certificat reconegut per a ciutadans emés per l'Agència de Tecnologia i Certificació Electrònica, www.accv.es, o del DNI electrònic. Així mateix, a través del correu d'assistència tècnica, generalitat\_en\_bun@hgw.zb, es podrà resoldre qualsevol problema tècnic relacionat amb la presentació electrònica d'aquesta sol·licitud.  
  
3. Les persones aspirants al premi també podran presentar els seus treballs en el registre de la Vicepresidència i Conselleria d'Igualtat i Polítiques Inclusives, situat en la Ciutat Administrativa Nou d'octubre, carrer de la Democràcia, 77 de València, Torre 4, emplenant la corresponent sol·licitud a la qual s'adjuntarà un sobre amb la documentació que s'indique en la convocatòria, en l'exterior del qual ha de dir «Premis a tesis doctorals i treballs finals de màster sobre serveis socials».  
  
4. La sol·licitud estarà accessible en la seu electrònica de la Generalitat, http://www.gva.es/va/inici/procediments.  
5. El formulari de sol·licitud incorporarà:  
a) Una declaració responsable mitjançant la qual la persona sol·licitant manifesta, sota la seua responsabilitat, que totes les dades recollides en la sol·licitud i en el currículum que adjunta són verídiques, i que es troba en possessió de la documentació que així ho acredita, i quedarà a la disposició de la Vicepresidència i Conselleria d'Igualtat i Polítiques Inclusives per a la comprovació, control i inspecció que s'estimen oportuns. D'acord amb el que disposa la legislació del procediment administratiu, la inexactitud, falsedat o omissió, de caràcter essencial, en qualsevol dada o manifestació en l'esmentada declaració responsable, així com la falta d'acreditació dels requisits exigits, determinarà la impossibilitat de continuar en la convocatòria, sense perjudici de la responsabilitat en què incórreguen.  
b) Una declaració responsable de no incórrer en cap de les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, general de subvencions, de no ser deutora de la Generalitat per reintegrament de subvencions i que compleix les bases de la convocatòria i la resta de normes que resulten d'aplicació.  
c) Una autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions. Sense perjudici de l'anterior, la persona sol·licitant podrà denegar expressament el consentiment d'aquesta autorització, i en aquests supòsits haurà de presentar els certificats que acrediten el compliment d'aqueixes obligacions.  
  
d) Una autorització perquè l'Administració publique totalment o parcialment el treball presentat en cas de ser aquest premiat.  
e) Una indicació que les dades de caràcter personal contingudes en aquest podran ser incloses en un fitxer per al seu tractament per la persona titular responsable d'aquest, en l'ús de les funcions pròpies que tinga atribuïdes i en l'àmbit de les seues competències.  
6. En tot cas, s'hauran de respectar les previsions establides en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades), així com en la Llei orgànica 3/2018, de 5 de desembre, de protecció de dades personals i garantia dels drets digitals.  
  
7. Juntament amb la sol·licitud s'hauran d'adjuntar dos exemplars del treball, el format del qual es podrà establir en cada convocatòria.  
8. El termini i lloc de presentació de les sol·licituds s'establirà en la corresponent convocatòria.  
9. La presentació de sol·licituds i propostes implicarà la plena acceptació de les bases per les quals es regirà la convocatòria.  
  
Article 9. Comissió tècnica de valoració  
1. Els membres de les comissions tècniques s'establiran en les corresponents convocatòries.  
2. Les comissions tècniques de valoració de cada modalitat a què es refereix l'article 5 de la present ordre, s'integraran per:  
a) Presidència: la persona titular de la conselleria competent en matèria de serveis socials o persona en qui delegue, en aquest cas haurà de tindre, com a mínim, rang de director o directora general. En tot cas, tindrà reconeguda la facultat de dirimir amb el seu vot els empats.  
b) Vocalies: cinc professors doctors o professores doctores a temps complet, de reconegut prestigi en matèria de serveis socials, de les universitats públiques de la Comunitat Valenciana, nomenats pels seus respectius rectorats.  
c) Secretaria: un funcionari o funcionària adscrit a la Secretaria Autonòmica de Planificació i Organització del Sistema, que actuarà amb veu, però sense vot.  
3. Les comissions tècniques de valoració adaptaran el seu funcionament al que s'estableix en la convocatòria i en els articles 15 a 22 de la Llei 40/2015, d'1 d'octubre, de règim jurídic del sector públic, pel que fa a la composició i funcionament dels òrgans col·legiats, adoptaran els seus acords per majoria simple, i alçaran actes de les sessions que realitze i dels acords que adopte.  
4. Conclòs el procés de selecció elevaran la seua proposta, dins del termini i en la forma escaient per a la seua resolució, a la Sotssecretaria de la Vicepresidència i Conselleria d'Igualtat i Polítiques Inclusives.  
5. La resolució i notificació tindrà lloc en el termini màxim de sis mesos comptats des de l'endemà de la data de la publicació de la convocatòria en el Diari Oficial de la Generalitat Valenciana. Així mateix, la resolució, que es farà pública en la web de la Vicepresidència i Conselleria d'Igualtat i Polítiques Inclusives i en el Diari Oficial de la Generalitat Valenciana, posarà fi a la via administrativa i podrà ser recorreguda potestativament en reposició o bé es podrà interposar directament un recurs contenciós administratiu en contra, tal com estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
6. La composició de la comissió tècnica de valoració s'ajustarà al principi d'equilibri per raó de sexe, en virtut de la Llei 9/2003, de la Generalitat, de 2 d'abril, per a la igualtat entre dones i homes.  
  
  
Article 10. Ordenació i instrucció  
L'òrgan encarregat de l'ordenació i instrucció del procediment serà la Secretaria Autonòmica de Planificació i Organització del Sistema que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de dictar-se resolució.  
  
Article 11. Procediment de concessió i resolució  
1. El procediment de concessió dels premis serà en règim de concurrència competitiva.  
2. La comissió tècnica de valoració esmentada en l'article 9 examinarà les sol·licituds i propostes formulades, tenint en consideració la documentació presentada i els seus coneixements per a valorar aquestes propostes i, a través de l'òrgan instructor del procediment, elaborarà la proposta d'adjudicació d'aquests premis, que tindrà caràcter vinculant.  
  
3. La resolució correspondrà, per delegació, a la persona titular de la Sotssecretaria de la Vicepresidència i Conselleria d'Igualtat i Polítiques Inclusives, i haurà de dictar-se i notificar-se en el termini de 6 mesos des de la publicació de la convocatòria. Transcorregut aquest termini, les persones interessades podran entendre desestimades les seues pretensions per silenci administratiu.   
4. Per a la proposta d'adjudicació, en cas d'empat, de les millors proposicions, la comissió tècnica de valoració tindrà en compte la preferència exigida en l'article 8 de la Llei 11/2003, de 10 d'abril, de la Generalitat, sobre l'estatut de les persones amb discapacitat.  
  
Article 12. Publicitat dels premis  
La resolució de la convocatòria serà publicada en el Diari Oficial de la Generalitat Valenciana, així com en el portal electrònic de la Vicepresidència i Conselleria d'Igualtat i Polítiques Inclusives.  
  
Article 13. Retirada dels treballs  
Els treballs que no resulten premiats podran ser retirats en el termini de tres mesos, després de publicada la resolució de la convocatòria. Els treballs que no es retiren en aqueix termini quedaran en poder de la Sotssecretaria que podrà destruir-los.  
  
Article 14. Obligacions de les persones premiades  
Les persones premiades hauran de complir les obligacions establides en l'article 14 de la Llei 38/2003, de 17 de novembre, general de subvencions, i en particular:  
1. Hauran d'assumir les actuacions de control financer que corresponguen a la Intervenció General en relació amb el premi concedit.  
2. Hauran de comunicar fefaentment a la Sotssecretaria de la Vicepresidència i Conselleria d'Igualtat i Polítiques Inclusives l'obtenció d'altres subvencions, ajudes, ingressos o recursos que financen el treball presentat premiat. Aquesta comunicació haurà d'efectuar-se tan prompte com es conega i, en tot cas, abans de la justificació de l'aplicació donada als fons percebuts.  
3. Amb l'objectiu d'aconseguir la màxima difusió i publicitat dels premis concedits, els beneficiaris autoritzen la Generalitat, a través de la Vicepresidència i Conselleria d'Igualtat i Polítiques Inclusives, i en particular, de la Direcció General de l'Institut Valencià de Formació, Investigació i Qualitat dels Serveis Socials, a divulgar el contingut dels treballs que resulten premiats, per al seu accés públic i gratuït, per un període de dotze mesos, respectant la propietat intel·lectual dels seus autors i complint en tot cas la normativa en matèria de protecció de dades de caràcter personal. Tot això, sense perjudici que les tesis doctorals o treballs finals de màster premiats hagen pogut ser publicats, o hagen sigut objecte de difusió oficial i accés lliure i gratuït, per part dels serveis de publicacions o de biblioteques de cada universitat, de conformitat amb la normativa específica en matèria universitària aplicable sobre aquest tema.  
  
Article 15. Pagament i justificació  
1. El pagament de la totalitat de l'import del premi es realitzarà una vegada dictada la resolució d'adjudicació dels premis.  
2. La resolució d'atorgament implicarà donar per complida l'obligació de justificació pels beneficiaris, sempre que aquests hagen autoritzat la difusió i divulgació dels treballs premiats, de forma expressa, per escrit i irrevocable, pel termini establit en l'apartat tercer de l'article anterior.  
  
Article 16. Lliurament dels premis  
El lliurament dels premis podrà realitzar-se en un acte públic organitzat per la Vicepresidència i Conselleria d'Igualtat i Polítiques Inclusives.  
  
Article 17. Incompatibilitat  
1. La concurrència a la convocatòria del premi és incompatible amb l'obtenció d'altres premis o ajudes pel mateix treball, sense perjudici de la seua compatibilitat amb aquelles ajudes, beques o dotacions econòmiques o d'una altra índole que s'atorguen en el marc de la normativa prevista per a la formació de personal investigador, així com per als cursos acadèmics en els quals s'elaboren els treballs finals de màster, realitzats per alumnes que reben beques o ajudes per a l'estudi.  
2. Serà incompatible formar part d'una comissió de valoració amb la participació en la convocatòria corresponent, en els termes que aquesta establisca.  
3. Tampoc podran formar part d'una comissió de valoració les persones que dirigisquen, tutoritzen o estiguen vinculades a les persones participants.  
  
Article 18. Protecció de dades  
Les dades personals de totes les persones interessades, recollides durant el transcurs del procediment derivat de la convocatòria, seran incloses en un fitxer automatitzat, en els termes i condicions que es recullen en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades), així com en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Article 19. Obligacions de transparència  
Les persones beneficiàries hauran de complir, en els casos previstos en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, les obligacions de transparència establides en la legislació bàsica.  
  
  
Article 20. Modificació de la subvenció i reintegrament de les ajudes concedides  
1. Tota alteració de les condicions tingudes en compte per a la concessió i, en general, l'incompliment de les obligacions per part de la persona beneficiària, podrà donar lloc a la minoració de les ajudes concedides o a la seua revocació, amb exigència, si escau, del reintegrament de les quantitats indegudament percebudes i de l'interés de demora des del moment del pagament de la subvenció fins que s'acorde la procedència del reintegrament d'aquesta, o la data en què el deutor ingresse el reintegrament, si és anterior a aquesta.  
2. Especialment, pertocarà el reintegrament en el supòsit d'incompliment de les regles sobre incompatibilitats establides en l'article 17 de la present ordre.  
  
DISPOSICIONS FINALS  
  
Primera. Normativa d'aplicació  
Resulta d'aplicació, amb caràcter general, el que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com en els preceptes bàsics de la Llei 38/2003, de 17 de novembre, general de subvencions, i del Reial decret 887/2006, de 21 de juliol, pel qual s'aprova el Reglament de la Llei general de subvencions, sense perjudici d'aquells aspectes en els quals no resulte aplicable per l'especial naturalesa dels premis, de conformitat amb el que s'estableix en la disposició addicional deu de l'esmentada Llei 38/2003, de 17 de novembre.  
  
Segona. Habilitació  
S'habilita la persona titular de la Sotssecretaria perquè, en l'àmbit de les seues competències, puga adoptar les mesures necessàries per a l'aplicació d'aquesta ordre.  
  
Tercera. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 6 d'agost de 2019  
  
La vicepresidenta del Consell   
i consellera d'Igualtat i Polítiques Inclusives  
Mónica Oltra Jarque


Còpia Permalink ELI